Tura Jesusa unuiniamuri̱ Ni akupkarma nu ataksha waketki̱ kaunak irunturarmiayi.
Ashí ni túrawarmia nuna unuiniararmia nunasha ujakármiayi.
Tura untsurí shuar táiniakui nisha aṉkant ajastinniasha yurumátniuncha tujintkiarmiayi.
Tuma asamtai Jesus chichaak “Iiji̱a̱i̱ wemí aents atsuiniamunam nui̱ ishichik ayamprarmi” tímiayi.
Nuyá̱ Jesus ni unuiniamuri̱ji̱a̱i̱ kanunam eṉkemprar aents atsuiniamunam jeatái tusar jíinkiarmiayi.
Túrasha shuar ni wéenan wáinkiarmiayi.
Tura “Jesusaiti” tiármiayi.
Tuma ásar ashí péprunmaya̱ untsurí shuar tseke ashintiukar ni jeatniunam nákakarmiayi.
Jesus kanunmaya̱ jiinkí̱ ti untsurí aents iruntrar matsatun wainkiamiayi.
Murik péṉker wáinchatai̱ya núnisaṉ matsatu ásarmatai Jesus nin wáitnentrarmiayi.
Tura núkap unuiniararmiayi.
Nuyá̱ kí̱akui̱ ni unuiniamuri̱ Jesusan tariar chicharainiak “Atsamunam pujatsjik tura yamái kí̱atsuk.
Shuar wari akupkarta.
Tíjiu̱ch péprunam shuarnumsha wéarti,
ni yurumkari̱ sumarmakaratⁱ” tiármiayi.
Tutai Jesus chichaak “Atumek ayuratarum” tutai “Iisha ju̱ shuar ayuratai tusar ¿jimiará sian kuitji̱a̱i̱ yurumak sumaktai tusar wétinkiaitiajⁱ?”
tiármiayi.
Tura Jesus ni unuiniamuri̱n chicharainiak “Paṉ takakrum nu iistarum ¿urutmak aa?”
tímiayi.
Tutai nekapmarar chichainiak “Paṉka séṉkuchikiti tura namaksha jímiarchikiti” tiármiayi.
Tutai Jesus chichaak “Ju̱ shuar chírichriniam pujusárti tusar akupkatarum” tímiayi.
Aṉkant aṉkant sian siancha seṉkuintia seṉkuintia iruntrar matsamsarmiayi.
Jesuska seṉku páṉkan jímiar namaknasha jusa yakí̱ nayaimpinmaani̱ íimias Yusan yumiṉsamiayi.
Tura yurumkan púurmiayi.
Puur ni unuiniamuri̱n súsarmiayi.
Namaknasha puur súsarmiayi ashí shuaran ajamsarat tusa.
Ashí yurumáwar ejemararmatai
puunaruncha namak ampirmancha achikiar tuse chaṉkinian áimkiar júkiarmiayi.
Nu yurumkan ti untsurí yurumáwarmiayi.
Aya áishmaṉkak seṉku mir ármiayi.